KIRJALLINEN KYSYMYS E-1572/02 esittäjä(t): Reimer Böge (PPE-DE) komissiolle. Vaihtoehtoisissa terapiamuodoissa käytettävien eläinlääkkeiden rekisteröinti.



Virallinen lehti nro 277 E , 14/11/2002 s. 0227 - 0228



KIRJALLINEN KYSYMYS E-1572/02 esittäjä(t): Reimer Böge (PPE-DE) komissiolle (4. kesäkuuta 2002) Aihe: Vaihtoehtoisissa terapiamuodoissa käytettävien eläinlääkkeiden rekisteröinti Erityisesti elintarviketuotantoon tarkoitettujen hyötyeläinten kasvatuksessa ollaan entistä kiinnostuneempia homeopatian ja muiden vaihtoehtoisten terapiamuotojen käytöstä, ja tätä kiinnostusta on sekä eläinten kasvattajien että kuluttajien keskuudessa. Suuntaus on tervetullut, koska antibioottien käyttöön on suhtauduttava yhä kriittisemmin. Eläinlääkärit ovat valittaneet, että 22. syyskuuta 1992 annetun direktiivin 92/74/ETY(1) nojalla ei ole enää mahdollista soveltaa yksinkertaistettua rekisteröintimenettelyä hyötyeläimille tarkoitettuihin homeopaattisiin valmisteisiin, ja fytoterapeuttisten valmisteiden on käytävä läpi koko rekisteröintimenettely. Mikä on komission arvio direktiivin 92/74/ETY mukaisesta rekisteröintimenettelystä saaduista kokemuksista? Katsooko komissio, että on mahdollista yksinkertaistaa eläinlääkintäalan vaihtoehtoisissa terapiamuodoissa käytettäviä lääkkeitä koskevaa rekisteröintimenettelyä? (1) EYVL L 297, 13.10.1992, s. 12. Erkki Liikasen komission puolesta antama vastaus (27. kesäkuuta 2002) Syyskuun 22 päivänä 1992 annetuilla neuvoston direktiiveillä 92/73/ETY ja 92/74/ETY perustetun, ihmisille ja eläimille tarkoitettuja homeopaattisia lääkkeitä koskevien kahden yksinkertaistetun rekisteröintimenettelyn toimintaa on arvioitu 14 päivänä heinäkuuta 1997 annetussa komission kertomuksessa parlamentille ja neuvostolle direktiivien 92/73/ETY ja 92/74/ETY soveltamisesta(1). Arviointi perustui riippumattomien konsulttien tekemään perusteelliseen tutkimukseen kummankin direktiivin soveltamisesta ihmisille tarkoitettujen lääkkeiden ja eläinlääkkeiden alalla. Kertomuksen päätelmänä on, että direktiivit ovat osaltaan auttaneet saavuttamaan tietyntasoisen vaikkei vielä tyydyttävän yhdenmukaisuuden. Mahdollisten lainsäädännöllisten muutosten valmistelemiseksi kertomuksessa kehotettiin parlamenttia ja neuvostoa ilmaisemaan näkemyksensä tietyistä kysymyksistä, kuten yksinkertaistetun rekisteröintimenettelyn soveltamisalasta tai velvollisuudesta tunnustaa vastavuoroisesti toisten jäsenvaltioiden myöntämät rekisteröinnit. Tällaiset näkemykset huomioon ottaen komissio uskoo mahdollisuuteen parantaa homeopaattisten lääkkeiden rekisteröintimenettelyä. Marraskuun 26 päivänä 2001 annettu komission ehdotus lääkkeitä koskevien yhteisön säännösten muuttamiseksi(2) sisältää useita tarkistuksia, jotka liittyvät ihmisille ja eläimille tarkoitettujen homeopaattisten lääkkeiden rekisteröintiin. On ehdotettu, että jäsenvaltiot velvoitetaan ottamaan käyttöön yksinkertaistettu rekisteröintimenettely, kun nykyään sen käyttö on vapaaehtoista. Lisäksi yksinkertaistetun rekisteröintimenettelyn alaa laajennetaan niin, että sen tiukka rajoittaminen elintarvikkeiden tuottamiseen tarkoitettuihin eläimiin poistetaan ottaen kuitenkin huomioon yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26 päivänä kesäkuuta 1990 annetun neuvoston asetuksen (ETY) N:o 2377/90(3) säännökset. Lisäksi lievä velvoite, jonka mukaan jokaisen jäsenvaltion on otettava asianmukaisesti huomioon toisen jäsenvaltion aikaisemmat rekisteröinnit ja myönnetyt luvat muutetaan selkeäksi velvoitteeksi käynnistää erityinen vastavuoroinen tunnustamismenettely, jonka mukaisesti jäsenvaltioiden on kaikin keinoin pyrittävä sopimuksen tekemiseen hiljattain perustetussa koordinointiryhmässä. (1) KOM(97) 362 lopullinen. (2) EYVL C 75 E, 26.3.2002. (3) EYVL L 224, 18.8.1990.